Radio24syv kunne onsdag morgen fortælle, at en anonym person har politianmeldt den 98-årige tidligere modstandsmand Povl Falk-Jensen for drabet på Yngve og Hildur Nielsen 7. maj 1945. Ægteparret var erkendte stikkere, der samarbejdede med den tyske besættelsesmagt og dennes danske håndlangere.

Flere har igennem tiderne kritiseret drabet, blandt andre forfatter Peter Øvig Knudsen i sin bog ’Efter drabet’ samt i et nyligt debatindlæg i Politiken. Han hæfter sig ved, at drabet blev begået to dage efter krigens officielle afslutning, og kalder derfor Povl Falk-Jensen en »morder«. En dom, der nu skal fældes af retsvæsenet.

Det ville være let at pege på adskillige ting, der er i vejen med at melde en snart 100 år gammel frihedskæmper til politiet. En person, der under den største krig i menneskets historie var med til at sikre, at Danmark efter krigen blev regnet blandt ’de gode’ og ikke blev set som et hitlervenligt kollaboratørland.